Қазақстан Республикасы

Ұлттық қауіпсіздік комитеті Төрағасының

2021 жылғы 7 шілдедегі

№ 440/қе-қа бұйрығымен

бекітілген

**«МЕМЛЕКЕТТІК ТЕХНИКАЛЫҚ ҚЫЗМЕТ»**

**АКЦИОНЕРЛІК ҚОҒАМЫНЫҢ**

**ДИРЕКТОРЛАР КЕҢЕСІ ТУРАЛЫ**

**ЕРЕЖЕ**

1. **Жалпы ережелер**

1. «Мемлекеттік техникалық қызмет» акционерлік қоғамының (бұдан әрі-Қоғам) директорлар кеңесі туралы ереже Қоғамның Корпоративтік басқару кодексінің (бұдан әрі-Кодекс) 24-тармағына тармағына сәйкес әзірленді және директорлар кеңесінің мәртебесін, құру мен қызметінің тәртібін, құрамын және оның Қоғам органдарымен өзара іс-қимыл тәртібін, директорлар кеңесі мүшелерінің құқықтарын, міндеттері мен жауапкершілігін, сондай-ақ оларды сайлау және өкілеттіктерін мерзімінен бұрын тоқтату тәртібін айқындайды. Директорлар кеңесі туралы ереже Қоғамның корпоративтік басқаруын жетілдіру мақсатында әзірленді.

2. «Акционерлік қоғамдар туралы» Қазақстан Республикасының Заңымен (бұдан әрі-Заң) немесе Қоғам жарғысымен (бұдан әрі-Жарғы) Қоғамның жалғыз акционерінің немесе басқармасының ерекше құзыретіне жатқызылған мәселелерді қосапағанда, директорлар кеңесі Қоғамның қызметін жалпы басқаруды жүзеге асыратын Қоғамның басқару органы болып табылады.

3. Директорлар кеңесі өз қызметінде Заңды, Жарғыны, Кодексті, осы Ережені және Қоғамның басқа да ішкі құжаттарын басшылыққа алады.

**2. Директорлар кеңесінің құзыреті**

4. Директорлар кеңесі Заңға, Жарғыға және Кодекске сәйкес директорлар кеңесінің ерекше құзыретіне жатқызылған мәселелер бойынша шешімдер қабылдауға өкілетті.

5. Директорлар кеңесінің ерекше құзыретіне жатқызылған мәселелер Қоғамның басқармасына шешу үшін берілмейді.

6. Директорлар кеңесінің жарғыға сәйкес Қоғам басқармасының құзыретіне жатқызылған мәселелер бойынша шешімдер қабылдауға, сондай-ақ жалғыз акционердің шешімдеріне қайшы келетін шешімдерді қабылдауға құқығы жоқ.

**3. Директорлар кеңесін сайлау тәртібі, құрамы және өкілеттік мерзімі**

7. Директорлар кеңесінің сандық құрамын, өкілеттік мерзімін, оның мүшелерiн сайлауды және олардың өкілеттіктерін мерзімінен бұрын тоқтатуды айқындау, сондай-ақ директорлар кеңесінің мүшелерiнің сыйақы мөлшері мен оны төлеу шарттарын белгілеу жалғыз акционердің ерекше құзыретіне жатады.

 Директорлар кеңесi мүшелерінiң саны кемiнде үш адам болуға тиiс. Директорлар кеңесiнің мүшелері құрамының кем дегенде отыз пайызы тәуелсіз директорлар болуға тиіс. Сонымен бірге, тәуелсіз директорлардың саны қабылданатын шешімдердің тәуелсіздігін қамтамасыз ету үшін жеткілікті болу керек.

8. Директорлар кеңесі мүшелерінің өкілеттік мерзімін жалғыз акционер белгілейді және 3 (үш) жылдан аспауы тиіс, кейінгі уақытта, қызметтің қанағаттанарлық нәтижелері кезінде 3 (үш) жылға дейінгі мерзімге қайта сайлануы мүмкін.

9. Қоғамның Директорлар кеңесінің құрамына қатарымен 6 (алты) жылдан артық мерзімге (мәселен, екі үш жылдық мерзім) сайлаудың кез келген мерзімі директорлар кеңесінің құрамын сапалы түрде жаңарту қажеттілігін ескере отырып, ерекше қарауға жатады.

10. Бір тұлғаны қатарымен 9 (тоғыз) жылдан артық (мәселен, үш үш жылдық мерзім) директорлар кеңесіне сайлауға жол берілмейді. Ерекше жағдайларда 9 (тоғыз) жылдан артық мерзімге сайлауға жол беріледі, бұл ретте директорлар кеңесінің құрамына мұндай тұлғаны сайлау жыл сайын немесе жалғыз акционер белгілеген өзге мерзімде, директорлар кеңесінің осы мүшесін сайлау қажеттілігін және бұл фактордың шешімдер қабылдау тәуелсіздігіне әсерін түсіндіре отырып жүргізіледі.

11. Директорлар кеңесі мүшелерінің өкілеттік мерзімі тұтас алғанда директорлар кеңесінің өкілеттік мерзіміне сәйкес келеді және жалғыз акционер директорлар кеңесінің жаңа құрамын сайлау туралы шешім қабылдаған сәтте аяқталады.

12. Директорлар кеңесінің мүшелері:

1) жалғыз акционер;

2) директорлар кеңесіне жалғыз акционер мүдделерінің өкілдері ретінде сайлауға ұсынылған (ұсыным берілген) тұлғалар;

3) қоғамның акционері болып табылмайтын және директорлар кеңесіне жалғыз акционер мүдделерінің өкілдері ретінде сайлауға ұсынылмаған (ұсыным берілмеген) жеке тұлғалар арасынан сайланады.

13. Қоғам басқармасының төрағасы директорлар кеңесіне сайлана алады, бірақ директорлар кеңесінің төрағасы болып сайлана алмайды.

14. Басқарма төрағасын қоспағанда, басқарма мүшелері, ішкі аудит қызметінің мүшелері мен корпоративтік хатшы директорлар кеңесінің құрамына сайлана алмайды.

15. Директорлар кеңесінің барлық немесе жекеленген мүшелерінің өкілеттіктері жалғыз акционердің шешімімен мерзімінен бұрын тоқтатылуы мүмкін.

Директорлар кеңесі мүшесінің өкілеттіктерін өз бастамасы бойынша мерзімінен бұрын тоқтату директорлар кеңесін жазбаша хабарландыру негізінде жүзеге асырылады. Директорлар кеңесінің мұндай мүшесінің өкілеттіктері директорлар кеңесі аталған хабарламаны алған сәттен бастап тоқтатылады.

16. Директорлар кеңесі мүшесінің өкілеттіктері мерзімінен бұрын тоқтатылған жағдайда, директорлар кеңесінің жаңа мүшесі директорлар кеңесі мүшесінің өкілеттіктерін тоқтату туралы шешім қабылданған күнінен бастап 6 (алты) айдың ішінде сайланады (тағайындалады).

17. Директорлар кеңесінің жаңадан сайланған мүшесінің өкілеттіктері директорлар кеңесінің барлық мүшелерінің өкілеттік мерзімінің өтуімен бір мезгілде аяқталады.

18. Директорлар кеңесінің төрағасы директорлар кеңесі мүшелерінің жалпы санының көпшілік даусымен жасырын дауыс беру арқылы оның мүшелері арасынан сайланады.

Директорлар кеңесінің төрағасын директорлар кеңесі кез келген уақытта қайта сайлауға құқылы.

19. Директорлар кеңесінің құрамына сайланған тұлғамен жасалатын шартқа Қоғамның атынан директорлар кеңесінің төрағасы қол қояды.

Директорлар кеңесінің құрамына сайланған және мемлекеттік қызметші болып табылатын тұлғамен шарт жасалмайды.

**4. Директорлар кеңесінің мүшесіне қойлытан талаптар**

20.  Жеке тұлға ғана директорлар кеңесiнiң мүшесi бола алады.

21. Директорлар кеңесінің құрамына үміткерлерді іріктеу кезінде:

1) басшылық лауазымдарда тәжірибесі;

2) директорлар кеңесiнiң мүшесi ретінде жұмыс тәжірибесі;

3) жұмыс өтілі;

4) білімі, мамандығы, оның ішінде халықаралық сертификаттардың болуы;

5) Қоғамның негізгі қызметінің бағыты және оған сәйкес келетін салада құзыреттердің болуы;

6) іскерлік абырой;

7) тікелей немесе әлеуетті мүдделер қақтығысының болуы назарға алынады.

22. Директорлар кеңесінің мүшесі лауазымына:

1) заңда белгіленген тәртіппен өтелмеген немесе алынбаған соттылығы бар;

2) белгіленген тәртіппен банкрот деп танылған басқа заңды тұлғаны мәжбүрлі тарату немесе акцияларын мәжбүрлі сатып алу не уақытша тоқтатып қою туралы шешім қабылданғанға дейін бір жылдан артық емес кезеңде басқа заңды тұлғаның бұрын директорлар кеңесінің төрағасы, бірінші басшы (басқарма төрағасы), басшының орынбасары, бас бухгалтері болған тұлғалар сайланбайды. Көрсетілген талап мәжбүрлі жою немесе акцияларды мәжбүрлі сатып алу немесе белгіленген тәртіпте банкрот деп танылған басқа заңды тұлғаны консервациялау туралы шешім қабылданған күннен кейін бес жыл ішінде қолданылады.

23. Тәуелсіз директор болып сайланатын тұлғалар:

1) Қоғамның үлестес тұлғасы болып табылмайтын және өзі директорлар кеңесіне сайланар алдындағы үш жыл ішінде ондай тұлға болмаған (оның осы Қоғамның тәуелсіз директоры қызметінде болған жағдайды қоспағанда);

2) Қоғамның үлестес тұлғаларына қатынасы жөнінен үлестес тұлға болып табылмайтын;

3) Қоғамның немесе Қоғамның үлестес тұлғалары – ұйымдарының лауазымды адамдарына бағынышты емес және директорлар кеңесіне сайланар алдындағы үш жыл ішінде сол тұлғаларға бағынышты болмаған;

4) мемлекеттік қызметші болып табылмайтын;

5) Қоғам органдарының отырыстарында жалғыз акционердің өкілі болып табылмайтын және директорлар кеңесіне сайланар алдындағы үш жыл ішінде ондай болып табылмаған;

6) аудиторлық ұйым құрамында жұмыс істейтін аудитор ретінде Қоғамның аудитіне қатыспайтын және өзі директорлар кеңесіне сайланар алдындағы үш жыл ішінде мұндай аудитке қатыспаған.

**5. Директорлар кеңесі мүшесінің құқықтары және міндеттері**

24. Директорлар кеңесінің төрағасы мен мүшелерінің:

1) Қазақстан Республикасының заңнамасында және Жарғыда көзделген тәртіппен директорлар кеңесінің отырысын шақыруға (шақыруды талап етуге);

2) директорлар кеңесі қарайтын күн тәртібінің мәселелері бойынша өзінің пікірін айтуға (директорлар кеңесі қабылдаған шешіммен келіспеген жағдайда, директорлар кеңесінің мүшесі өзінің көзқарасын (ерекше пікірін) жазбаша нысанда баяндауға құқылы);

3) директорлар кеңесінің отырыстарына, директорлар кеңесінің бекітілген күн тәртібі бойынша қаралатын мәселелерді талқылауға қатысуға;

4) Қоғам қызметінің барлық аспектілері бойынша сұрау салулар жіберіп, Қоғамнан ақпарат пен құжаттарды, сондай-ақ ішкі аудит қызметінен өзінің құқықтары мен міндеттерін орындау үшін қажетті ақпарат пен құжаттарды алуға;

5) өзінің өкілеттіктерін мерзімінен бұрын тоқтату ниеті туралы директорлар кеңесін жазбаша хабарландыруға;

6) Қазақстан Республикасының қолданыстағы заңнамасында және Жарғыда көзделген өзге де құқықтарға құқығы бар.

25. Директорлар кеңесінің төрағасы мен мүшелері:

1) өздеріне жүктелген міндеттерді адал орындауға және Қоғам мен оның жалғыз акционерінің мүдделерін барынша жоғары дәрежеде білдіретін тәсілдерді пайдалануға;

2) Қоғамның мүлігін Жарғыға және Қоғамның жалғыз акционерінің шешімдеріне қайшы, сондай-ақ жеке мақсаттарда пайдаланбауға және осындай пайдалануға жол бермеуге және өзінің үлестес тұлғаларымен мәмілелер жасау кезінде өз жағдайын орынсыз пайдаланбауға;

3) тәуелсіз аудит жүргізуді қоса алғанда, бухгалтерлік есеп пен қаржылық есептіліктің тұтастығын қамтамасыз етуге;

4) Қоғамның қызметі туралы ақпараттың Қазақстан Республикасы заңнамасының талаптарына сәйкес жариялануы мен берілуін бақылауға;

5) Қоғам қызметінің мәселелері бойынша коммерциялық құпияны жарияламау, ақпараттың құпиялылығы туралы заңнаманың талаптарын сақтауға;

6) өзінің, Қоғам мен жалғыз акционердің арасында мүдделер қақтығысының туындауына әкелетін немесе әкелуі ықтимал іс-қимылдардан бас тартуға, ал осындай қақтығыс болған немесе туындаған жағдайда бұл туралы директорлар кеңесінің төрағасына жазбаша түрде дереу хабарлауға;

7) Қоғаммен мәміле жасау ниеті, оны жасауда мүдделі тұлға болып танылу мүмкіндігі туралы, осы мүдделіліктің негіздемесін көрсете отырып, корпоративтік хатшы арқылы директорлар кеңесін дереу жазбаша хабардар етуге;

8) дербес немесе өзінің үлестес тұлғаларымен бірлесіп дауыс беретін акцияларын немесе үлестерін иеленетін заңды тұлғалар туралы мәліметтерді Қоғамның директорлар кеңесінің назарына жеткізуге;

9) олар бойынша шешім қабылдауға мүддесі бар мәселелер бойынша дауыс бермеуге;

10) директорлар кеңесінің төрағасы және мүшесі ретінде міндеттерді орындау шеберінде Қазақстан Республикасының заңнамасында және Жарғыда көзделген өзге де міндеттерді орындауға міндетті.

26. Тәуелсіздік белгілерін жоғалту жағдайлары орын алған кезде тәуелсіз директор бұл туралы 3 (үш) жұмыс күні ішінде директорлар кеңесі мен жалғыз акционерді жазбаша хабарландыруға міндетті.

**6. Директорлар кеңесінің төрағасы**

27. Директорлар кеңесінің төрағасы:

1) директорлар кеңесін жалпы басқару үшін жауапты болады, директорлар кеңесінің өзінің негізгі функцияларын толық және тиімді іске асыруы мен директорлар кеңесінің мүшелері, жалғыз акционер және Қоғам басқарамасының арасында сындарлы диалог құруды қамтамасыз етеді;

2) директорлар кеңесінің жұмысын ұйымдастырады, директорлар кеңесінің отырыстарын шақырады, оларда төрағалық етеді, оның отырыстарын жүргізеді, отырыстарда хаттама жүргізуді ұйымдастырады;

3) Қоғам басқармасының төрағасымен, оның ішінде Қоғамның ішкі аудит қызметінің мүшелерімен Қоғамның атынан еңбек шартын жасайды;

4) директорлар кеңесінің отырыстарын жоспарлайды және директорлар кеңесі отырысының күн тәртібін қалыптастырады;

5) директорлар кеңесі мүшелерінің шешімдерді қабылдау үшін толық және өзекті ақпаратты уақытылы алуын қамтамасыз етеді;

6) директорлар кеңесінің назарын стратегиялық мәселелерді қарауға шағырлауды және директорлар кеңесінің қарауына жататын ағымдағы (операциялық) сипаттағы мәселелерді барынша азайтуды қамтамасыз етеді;

7) күн тәртібі мәселелерін талқылау, жан-жақты және терең қарау, ашық талқылауларды ынталандыру мен келісілген шешімдерге қол жеткізу үшін жеткілікті уақыт бөлу арқылы директорлар кеңесінің отырыстарын өткізудің нәтижелілігін қамтамасыз етеді;

8) маңызды стратегиялық шешімдер қабылдау кезінде жалғыз акционермен консультацияларды қамтитын жалғыз акционермен тиісінше коммуникациялар мен өзара іс-қимылды қамтамасыз етеді;

9) директорлар кеңесі мен жалғыз акционер қабылдаған шешімдердің тиімді орындалуының мониторингін және қадағалауды қамтамасыз етеді;

10) корпоративтік қақтығыстар туындаған кезде оларды шешу және ұйымның қызметіне теріс әсерін барынша азайту бойынша шаралар қолданады және осындай оқиғаларды өз күшімен шешу мүмкін болмаған жағдайда, жалғыз акционерді уақытылы хабардар етеді.

28. Директорлар кеңесінің төрағасы болмаған жағдайда, оның функцияларын директорлар кеңесінің оның отырысқа қатысушы мүшелерінің дауыс көпшілігімен қабылданатын шешімі бойынша директорлар кеңесі мүшелерінің бірі жүзеге асырады.

**7. Директорлар кеңесінің отырысын шақыру тәртібі**

29. Директорлар кеңесінің отырысы оның төрағасының немесе Қоғам басқармасы төрағасының, не:

1) директорлар кеңесінің кез келген мүшесінің;

2) ішкі аудит қызметінің;

3) жалғыз акционердің;

4) Қоғамға аудитті жүзеге асыратын аудиторлық ұйымның (бұдан әрі – «Директорлар кеңесін шақырудың бастамашылары») бастамасы бойынша шақырылуы мүмкін.

30. Директорлар кеңесінің төрағасына директорлар кеңесінің отырысын шақыру туралы директорлар кеңесi отырысының ұсынылатын күн тәртiбін қамтитын тиісті жазбаша хабарлама жіберіледі.

31. Жазбаша хабарламаға шақырудың Бастамашысы қол қояды және ол пошта жөнелтілімі немесе директорлар кеңесінің төрағасына не корпоративтік хатшыға қол қойғызып табыстау арқылы жіберілуі мүмкін.

Егер талап пошта жөнелтілімі арқылы жіберілсе, пошта жөнелтілімі алынған күнін растайтын күнтізбелік мөрқалыбының баспа-таңбасында көрсетілген күні осындай талапты беру күні болып табылады.

Егер талап тапсырысты хатпен немесе тіркелетін өзге пошта жөнелтілімі арқылы жіберілсе, пошта жөнелтілімін адресатқа қол қойғызып табыстау күні осындай талапты беру күні болып табылады.

32. Директорлар кеңесiнің кезектен тыс отырысын шақыру туралы жазбаша хабарламаны жіберген күні пошталық баспа-таңбасы немесе директорлар кеңесінің төрағасына не корпоративтік хатшыға табыстау күні бойынша анықталады.

33. Директорлар кеңесінің төрағасы:

1) отырысты шақыру туралы талап Ережеге сәйкес келмеген;

2) талапты ұсынған тұлғаның директорлар кеңесінің отырысын шақыруды талап етуге құқығы болмаған;

3) ұсынылған күн тәртібі директорлар кеңесінің құзыретіне жатпайтын жағдайларда директорлар кеңесінің отырысын шақырудан бас тартады.

34. Бастамашы директорлар кеңесінің отырысын шақырудан бас тарту туралы хабардар етілуге тиіс. Бұл ретте директорлар кеңесінің отырысын шақырудан бас тарту себептері жазылған директорлар кеңесі төрағасының хаты бас тарту болып танылады.

35. Директорлар кеңесiнің төрағасы кезектен тыс отырысты шақырудан бас тартқан жағдайда, отырыстың Бастамашысы отырысты шақыру туралы талабымен Қоғамның басқарма төрағасына жүгінуге құқылы. Бұл ретте, Бастамашының жазбаша өтініші Қоғамда хат-хабарларды тіркеу үшін жауапты құрылымдық бөлімшеде тіркелген күні шақыру туралы талапты беру күні болып табылады.

36. Қоғамның басқарма төрағасы шақыру туралы талап келіп түскен күнінен бастап күнтізбелік он күннен кешіктірмей директорлар кеңесiнің отырысын шақыруға тиіс.

37. Директорлар кеңесiнің отырысы аталған талапты ұсынған тұлғаны міндетті түрде шақырумен өткізіледі.

38. Директорлар кеңесiн шақыруды Бастамашы күн тәртібін әзірлейді және күн тәртібінің мәселелері бойынша материалдарды қалыптастырады.

39. Күн тәртібі мыналарды қамтуы тиіс шешімнің жобасымен бірге ұсынылады:

1) мәселенің қысқаша мәні көрсетілген директорлар кеңесi отырысының күн тәртібі мәселесінің атауы;

2) шешімді қабылдау мақсаты мен шешім олардың негізінде немесе іске асыру үшін қабылданатын Қазақстан Республикасы заңнаманың және(немесе) шарттың және(немесе) Жарғының нормаларына сілтемелерді қамтитын шешімнің кіріспесі;

3) мәселе бойынша шешім;

4) егер қабылданған шешім біржолғы сипаттағы қосымша шараларды қабылдау қажеттілігіне әкелетін болса, Қоғамның Басқармасына қабылданған шешімнен туындайтын шараларды қолдану жөнінде тапсырмалар;

5) қабылданған шешімді қолданысқа енгізу мерзімі.

Шешімнің жобасында Директорлар кеңесінің оның Заңда және Жарғыда белгіленген құзыретінің мәселелері бойынша ғана шешім қабылдауы көзделуі тиіс.

40. Директорлар кеңесі отырысының күн тәртібіне міндетті түрде мыналарды қамтуы тиіс күн тәртібінің мәселелері бойынша материалдар қоса берілу керек:

1) егер шешім осындай бекітуді ұйғарса, бекітілетін құжат;

2) шешімді қабылдау қажеттілігінің негіздемесі беріліп, шақыруды Бастамашы немесе ол өкілеттік берген тұлға қол қойған, екі парақтан аспайтын түсіндірме жазба.

Шешімнің жобасына байланысты материалдар ақпараттық хабарламаларды, талдау және маркетингілік зерттеулерді, үміткерлер туралы ақпаратты және оларды қарау негізді шешім қабылдауға көмектесетін басқа да құжаттарды қамтуы мүмкін.

Ірі мәміле және (немесе) оны жасасуда мүдделілік орын алатын мәмілені жасау туралы шешім қабылдау туралы мәселе қаралған жағдайда, мәміле туралы ақпарат мәміленің тараптары, мәмілені орындау мерзімдері мен талаптары, тартылған тұлғалардың қатысу үлестерінің сипаты мен көлемі туралы мәліметтерді және Жарғы мен қолданыстағы заңнамаға сәйкес басқа да ақпарат пен құжаттарды қамтуы тиіс.

Жалғыз акционердің немесе Қоғам Басқармасының құзыретіне кіретін мәселелерді Директорлар кеңесінің қарауына енгізуге жол берілмейді.

42. Күн тәртібі бойынша материалдарды түпкілікті дайындау мен жіберуді, Директорлар кеңесінің отырысына қатысушылардың келуін және тіркеуді, конференц-залды залды дайындауды, жазу керек-жарағымен қамтамасыз етуді және басқа да ұйымдастыру іс-шараларын Қоғамның корпоративтік хатшысы қамтамасыз етеді.

43. Директорлар кеңесінің отырысы өткізілетіні туралы директорлар кеңесінің мүшелерін хабарландыруды корпоративтік хатшы жазбаша хабарламаны жеке қол қойғызып табыстау, пошта немесе электронды байланыс бойынша жіберу арқылы жүргізеді.

Жазбаша хабарламада отырыстың күн тәртібі, отырысты шақырудың Бастамашысы (шақырудың Бастамашысы директорлар кеңесінің төрағасы болып табылмаған жағдайда) көрсетіліп және шешім қабылдау үшін қажетті материалдар қоса беріліп, директорлар кеңесінің жоспарлы және жоспардан тыс отырысын өткізу күні, орны мен уақыты және нысаны туралы ақпарат қамтылуы тиіс.

Қоғамның коммерциялық құпиясын, сондай-ақ таратылуы шектелген және мемлекеттік құпияларға жатқызылған ақпаратты қамтитын материалдар электронды байланыс бойынша жіберілмейді.

44. Директорлар кеңесінің мүшелері хабарландырылған орында немесе уақытта директорлар кеңесінің отырысын өткізуге мүмкіндік бермейтін немесе қиындататын жағдайлар туындаған кезде, жоспарланған күн тәртібі бо йынша отырыс басқа орында немес өзге уақтытта өткізілуі мүмкін.

Директорлар кеңесінің отырысын өткізу орны немесе уақыты өзгергені туралы директорлар кеңесінің мүшелері отырысқа келуге олардың жеткілікті уақыты болу үшін алдын ала хабарландырылуы тиіс. Аталған өзгерістер туралы хабарлама директорлар кеңесінің мүшелеріне олардың хат-хабарларды алу мекенжайын қоса алғанда, директорлар кеңесі мүшесінің хабарламаны алуына кепілдік беретін кез келген нысанда жіберіледі.

45. Директорлар кеңесінің мүшесі оның директорлар кеңесінің отырысына қатысу мүмкінсіздігі туралы алдын ала хабарлауға міндетті.

**8. Отырыстарды өткізу тәртібі**

46. Директорлар кеңесінің отырыстарына материалдар, егер Жарғыда өзге мерзімдер белгіленбесе, алдын ала – кемінде күнтізбелік жеті күн бұрын жіберіледі.

47. Директорлар кеңесі өзінің функцияларын тиімді орындау үшін тұрақты отырыстар өткізеді. Директорлар кеңесінің отырыстары қаралатын мәселелердің тізбесі мен директорлар кеңесінің қарауына енгізу мерзімдері қамтылып, директорлар кеңесінің төрағасы бекітетін жұмыс жоспарына сәйкес өткізіледі.

48. Директорлар кеңесінің отырыстарына Қоғам басқармасының өкілдері және басқа шақырылған тұлғалар қатыса алады.

49. Директорлар кеңесінің отырысын өткізу үшін кворум оның мүшелері санының жартысынан кем болмайды және қаралатын мәселелерді талқылау мен дауыс беруге техникалық байланыс құралдарын пайдаланып қатысатын (бейнеконференция сеансы, телефондық конференция байланысы режимінде және т.б.) немесе олардың жазбаша түрде көрсетілген дауыстары болған кезде директорлар кеңесінің мүшелерін ескере отырып айқындалады.

Директорлар кеңесі мүшелерінің жалпы саны кворумға жеткізу үшін жеткіліксіз болған жағдайда, директорлар кеңесі жалғыз акционердің қарауына директорлар кеңесінің жаңа мүшелерін сайлау туралы мәселені енгізуге міндетті.

50. Директорлар кеңесінің отырысында дауыс берген кезде директорлар кеңесінің әрбір мүшесінің бір даусы болады. Директорлар кеңесінің бір мүшесінің даусын директорлар кеңесінің басқа мүшесіне беруіне, сондай-ақ дауыс құқығын кез келген басқа тұлғаға беруге тыйым салынады.

Директорлар кеңесінің қарауына шығарылған мәселе бойынша мүдделілігі бар директорлар кеңесінің мүшесі осы мәселені талқылауға және ол бойынша дауыс беруге қатыспайды, бұл туралы директорлар кеңесі отырысының хаттамасында тиісті жазба жасалады.

51. Директорлар кеңесінің шешімдері, егер Қазақстан Республикасының қоданыстағы заңнамасында өзгеше көзделмесе, директорлар кеңесінің отырысқа қатысқан мүшелерінің жай көпшілік даусымен қабылданады.  Дауыстар саны тең болған кезде директорлар кеңесі төрағасының даусы шешуші дауыс болып табылады.

52. Директорлар кеңесі директорлар кеңесінің мүшелері ғана қатыса алатын өзінің жабық отырысын өткізу туралы шешім қабылдауға құқылы.

53. Директорлар кеңесінің көзбе-көз отырысының күн тәртібі директорлар кеңесінің қатысушы мүшелерінің бірауызды шешімі бойынша өзгертілуі және (немесе) толықтырылуы мүмкін.

Директорлар кеңесінің шешімі аралас нысан және сырттай дауыс беру арқылы қабылданған кезде күн тәртібі өзгертілмейді және (немесе) толықтырылмайды.

54. Директорлар кеңесі отырыстарының көзбе-көз нысаны ең тиімді ретінде Қоғам қызметінің маңызды мәселелер тізбесін қарау және түйінді, стратегиялық мәселелері бойынша шешімдер қабылдаған кезде нәтижелі.

Көзбе-көз нысаны директорлар кеңесі мүшелерінің отырыстарға жеке қатысуы арқылы іске асырылады. Осылай қатысатын тұлға отырысқа өзі қатысты деп саналады және Жарғыға сәйкес дауыс беру мен кворумда ескерілуге құқығы бар.

55. Директорлар кеңесінің отырыстарын көзбе-көз немесе сырттай дауыс беру нысандарына өткізу көзделеді. Ерекше жағдайларда директорлар кеңесі отырысының екі нысанын үйлестіруге болады. Бұл директорлар кеңесінің бір немесе бірнеше мүшесінің (30% артық емес) Директорлар кеңесінің отырысына өзінің қатысуы мүмкін болмаған жағдайдарға қатысты. Бұл ретте директорлар кеңесінің жоқ мүшесі техникалық байланыс құралдарын пайдалана отырып, қаралатын мәселелерді талқылауға қатыса алады және жобасымен өзі алдын ала танысқан дауыс беруге шығарылатын шешімге қатысты дауыс беруге арналған бюллетеньді беру арқылы өз еркін «жақтайды», «қарсы», «қалыс қалды» деген жазбаша нысанда білдіріе алады.

56. Сырттай дауыс беру корпоративтік хатшының бірыңғай нысандағы дауыс беруге арналған бюллетеньдерді директорлар кеңесінің мүшелеріне тапсырысты хатпен пошта, электронды байланыс бойынша жіберуі немесе қол қойғызып таратуы арқылы жүзеге асырылады. Директорлар кеңесінде дауыс беру нәтижелеріне ықпал ету мақсатында дауыс беру бюллетеньдерін директорлар кеңесінің жеке мүшелеріне таңдамалы жіберуге тыйым салынады.

57. Материалдарды электронды байланыс бойынша алған директорлар кеңесінің мүшесі бюллетеньді толтырады және бюллетеньде көрсетлген мерзімде өзі толтырған бюллетеннің түпнұсқасын тапсырысты хатпен бір мезгілде жіберіп, толтырылған бюллетеньді электронды байланыс бойынша корпоративтік хатшыға жібереді.

Корпоративтік хатшы бюллетеньдердің дұрыс және біркелкі жасалғанын өзінің қолымен куәландырады.

Бюллетеньге директорлар кеңесі мүшесінің қолы қойылу керек.

58. Бюллетеньдерді соңғы беру күні корпоративтік хатшы телефон, электронды байланыс арқылы немесе өзге тәсілмен директорлар кеңесінің мүшелерінен олардың бюллетеньдерді Қоғамға жібергені туралы ақпаратты сұрайды.

59. Белгiленген мерзiмде алынған бюллетеньдерге сәйкес кворум болған кезде шешiм сырттай дауыс беру арқылы қабылданды деп танылады.

Дауыстарды санау кезінде директорлар кеңесінің мүшесі бюллетеньде анықталған дауыс беру тәртібін сақтаған және дауыс беру мүмкін болатын бір нұсқасы ғана белгіленген мәселелер бойынша дауыстар ескеріледі.

60. Сырттай дауыс беру пайдаланылған кезде бюллетеньде:

1) Қоғамның толық атауы мен орналасқан жері;

2) отырыс өткізудің Бастамашысы туралы мәліметтер;

3) дауыс беруге арналған бюллетеньдерді берудің соңғы күні;

4) дауыс беруге қойылған анық және бірмағыналы тұжырымдалған мәселе (мәселелер);

5) директорлар кеңесінің сырттай дауыс беруі үшін дауыстарды санау күні;

6) «жақтайды», «қарсы», «қалыс қалды" деген сөздермен көрсетілетін дауыс беру нұсқалары;

7) бюллетеньді толтыру тәртібі бойынша түсіндірмелер;

8) өзге мәліметтер қамтылуы тиіс.

**9. Директорлар кеңесінің шешімдерін ресімдеулер**

61. Директорлар кеңесінің оның отырысында (көбе-көз, сырттай) қабылданған шешімдері хаттамамен ресімделеді, ол отырыс өткен күннен бастап күнтізбелік жеті күн ішінде жасалып, оған отырыста төрағалық еткен тұлға мен корпоративтік хатшы қол қоюға және онда:

1) Қоғамның толық атауы және орналасқан жері;

2) отырыстың өткізілген күні, уақыты, орны және нысаны;

3) отырысқа қатысқан тұлғалар, оның ішінде отырысқа сыраттай дауыс беру (аралас дауыс беру) арқылы қатысқан тұлғалар туралы мәліметтер;

4) отырыстың күн тәртібі;

5) дауысқа қойылған мәселелер және олар бойынша дауыс берудің директорлар кеңесінің отырысы күн тәртібінің әрбір мәселесі бойынша директорлар кеңесі әр мүшесінің дауыс беру нәтижесі көрсетілген қорытындылары;

6) қабылданған шешімдер;

7) директорлар кеңесінің шешімі бойынша өзге де мәліметтер болуға тиіс.

62. Аралас және сырттай отырыстың хаттамасына директорлар кеңесінің мүшелерінен келіп түскен бюллетеньдер қоса беріледі.

63. Директорлар кеңесі отырысының хаттамасын корпоративтік хатшы ресімдейді. Көзбе-көз нысанда өткізілетін отырыстардың хаттамаларына директорлар кеңесінің барлық мүшелері бұрыштама қояды. Корпоративтік хатшы директорлар кеңесі отырыстарының хаттамаларына директорлар кеңесі мүшелерінің уақытылы қол қоюын қамтамасыз етеді.

64. Директорлар кеңесінің мүшесі директорлар кеңесінің сырттай отырысының шешіміне қол қоюдан бас тартқан жағдайларда, ол шешімді қол қою үшін алған сәттен бастап күнтізбелік үш күннің ішінде өзінің бас тартуы туралы корпоративтік хатшыны жазбаша хабардар етуге міндетті. Бұл ретте директорлар кеңесінің мүшесі өзінің бас тарту себептерін баяндауға міндетті.

65. Директорлар кеңесі мүшесінің қабылданған шешімнің тиімсіздігі немесе өзінің онымен келіспеу себептері бойынша директорлар кеңесінің сырттай отырысына қол қоюдан бас тартуға құқығы жоқ.

66. Шешім ресімделген күнінен бастап күнтізбелік 20 (жиырма) күннің ішінде осы шешім олардың негізінде қабылданған бюллетеньдердің көшірмелері қоса беріліп, директорлар кеңесінің мүшелеріне жіберілуге тиіс.

67. Директорлар кеңесі отырыстарының хаттамалары мен директорлар кеңесінің сырттай дауыс беру арқылы қабылданған шешімдері корпоративтік хатшыда сақталады және белгіленген тәртіппен Қоғамның архивіне тапсырылады.

68. Директорлар кеңесі мүшесінің талабы немесе Қоғамның құрылымдық бөлімшелерінің жазбаша сұрау салуы бойынша корпоративтік хатшы құжаттардың түпнұсқаларын танысу үшін, сондай-ақ корпоративтік хатшының қолымен және Қоғам мөрінің бедерімен куәландырылған отырыс хаттамасының (шешімнің) көшірмелерін немесе олардың үзінді көшірмелерін береді.

**10.** **Директорлар кеңесінің комитеттері**

69. Қоғамның директорлар кеңесінің жанынан құзыретіне аудит, стратегиялық жоспарлау, тәуекелдерді басқару, кадр және сыйақылар жөніндегі мәселелерді, сондай-ақ Қоғамның ішкі құжаттарында көзделген өзге де мәселелерді қарау кіретін комитеттер құрылады. Комитеттің сандық құрамы кемінде 3 (үш) адамды қамтиды.

70. Комитеттердің болуы директорлар кеңесінің мүшелерін директорлар кеңесінің құзыреті шеңберінде қабылданған шешімдер үшін жауапкершіліктен босатпайды.

71. Комитеттер барынша маңызды мәселелер шеңбері бойынша олар директорлар кеңесінің отырысында қаралғанға дейін егжей-тегжейлі талдау жүргізу және ұсынымдар әзірлеу үшін құрылады. Комитеттер қарайтын мәселелер бойынша түпкілікті шешімді директорлар кеңесі қабылдайды.

72. Барлық комитеттердің қызметі директорлар кеңесі бекітетін, комитеттің құрамы, құзыреті, мүшелерін сайлау тәртібі, комитеттердің жұмыс тәртібі туралы, сондай-ақ олардың мүшелерінің құқықтары мен міндеттері туралы ережелері бар ішкі құжаттармен реттеледі.

73. Комитеттердің қорытындылары ұсыным сипатта болады және олар директорлар кеңесі төрағасының назарына жеткізіледі.

**11. Директорлар кеңесі шешімдерінің орындалуын бақылау**

74. Директорлар кеңесі өзінің шешімдерінің орындалуын бақылауды директорлар кеңесінің отырыстарында және (немесе) директорлар кеңесінің мүшелеріне тиісті ақпарат жіберу арқылы ұсынылатын Қоғам басқарамасының, корпоративтік хатшының, ішкі аудит қызметінің директорлар кеңесі шешімдерінің орындалуы және (немесе) орындалу барысы туралы есептерін қарау арқылы жүзеге асырады.

75. Корпоративтік хатшы қабылданған шешімдер мен тиісті тапсырмаларды басқарманың, ішкі аудит қызметінің назарына жеткізеді және директорлар кеңесін хабарландырады.

76. Директорлар кеңесі ұсынылған есептерді қарау нәтижелері бойынша өзінің өкілеттіктері шегінде тиісті тапсырмалар беруге құқылы.

**12. Директорлар кеңесі мүшелеріне сыйақы беру**

77. Жалғыз акционердің шешімі бойынша мемлекеттік қызметшілер болып табылатын мүшелерді қоспағанда, Қоғамның директорлар кеңесінің мүшелеріне олар өз міндеттерін орындаған кезеңде сыйақылар төленуі және (немесе) олардың Қоғамның директорлар кеңесінің мүшелері функцияларын орындауға байланысты шығыстары өтелуі мүмкін.

78. Директорлар кеңесі мүшелерінің сыйақы және өтемақы мөлшері жалғыз акционердің шешімімен белгіленеді.

**13. Қосымша ережелер**

79. Директорлар кеңесі мен оның мүшелерінің жұмысын бағалауды жалғыз акционер жүзеге асырады.

80. Директорлар кеңесі жыл сайын директорлар кеңесінің әрбір мүшесі қызметінің тиімділігіне өзінің бағалауын жүргізе алады.

81. Директорлар кеңесінің әрбір мүшесі қызметінің тиімділігін бағалау мынадай өлшемшарттарды қамтиды:

1) директорлар кеңесінің отырыстарына бару жүйелілігі;

2) оның отырыстарға дайын болу дәрежесі;

3) қатысу белсенділігі;

4) пікірін айту тәуелсіздігі және әділдігі;

5) директорлар кеңесінің отырыстарында қаралған директорлар кеңесінің тиімді шешімдерін қабылдауға мүмкіндік туғызған мәселелерді сындарлы талқылауға жеке үлесі;

6) этикалық нормаларды сақтауы.

**14. Қорытынды ережелер**

82. Егер Қазақстан Республикасы заңнамасының және (немесе) Жарғының өзгеруі нәтижесінде Ереженің жекеленген нормалары оларға қайшы келсе, Ереженің осы нормаларының күші жойылады және Қоғамның лауазымды тұлғалары мен жұмыскерлері Ережеге өзгерістер енгізілген сәтке дейін Қазақстан Республикасының нормативтік құқықтық актілерін және (немесе) Жарғыны басшылыққа алады.

83. Жалғыз акционер оны күші жойылған деп таныған немесе Директорлар кеңесі туралы ережені жаңа редакцияда бекіткен жағдайда осы Ереженің қолданылуы тоқтатылады.